• לא ברור מי עוד משתמש בסקטים (גלגיליות, אם תרצו להתקטנן), מה שבטוח אם יש כאלה אמידים, הם ישמחו לשמוע שארמאני טרח לעצב דגם חתיך במיוחד שגם יודע להתאים את עצמו לרוב המידות וגם מגיע קומפלט עם כל הפיצ'רים המפונפנים ההכרחיים לנסיעה חלקה ובטוחה. הגלגיליות המעוצבות זמינות כרגע בשחור בלבד ועולות 425 דולר.
• אין ספק שלאחד המעצבים בהרמס יש יותר מדי זמן פנוי, אחרת קשה להסביר את היציאה האחרונה של המותג היוקרתי בדמותו של תיק מיוחד לנשיאת תפוח עץ. מה ששמעתם. הנרתיק הירקרק יכול להכיל תפוח אחד בלבד, הוא מצוייד ברצועת כתף ארוכה ובקולפן מיוחד ואם יורשה לנו להמר, הוא בוודאי עולה כמו דירת שני חדרים ממוצעת.
• עשר שנים עברו מאז פגש העולם את קארי ברדשואו והמלתחה הבלתי אפשרית שלה ועדיין, שרה ג'סיקה פרקר בת ה-43, מצליחה להיראות כמו פרגית מתוחת עור. הנס הרפואי הזה התרחש בצילומי הפרומו הטריים לסרט המדובר שימשיך את עלילות הסדרה "סקס והעיר הגדולה" ותודה לאלוהי הפוטושופ. ושלא תגידו שמדובר בהשמצה שכן כריס ביקמור, אמן הריטוש שקיבל על עצמו את המשימה, הודה כי ארבעת הגרציות רוטשו עד שלמות וקים קטרל (סמנתה בשבילכם) אפילו זכתה להסרת שומה על חשבון הבית.
• קמילה אנגמן, מעצבת שוויצרית מוכשרת, הוזמנה על ידי קונברס לקשט להם נעלי אולסטאר כחלק מפרויקט RED שמגייס כסף למען המלחמה העולמית באיידס (הסבר קצר וממצה באתר הרשמי). 10% מהמכירות יילכו למטרה הטובה ולרוכשים יהיו אחלה אולסטאר בהשראת כיפה אדומה.
• לוקח זמן לעכל את צעיפי הפרחים המוזרים של האמנית ג'ן ג'יילס, אבל אחרי מספר רגעים של לסת שמוטה הם מתחילים להתחבב, בעיקר בשל היצירתיות הטמונה בהם. אפשר ללכת איתם מורמים אל על כלפי הפנים ולהיראות מלכותיים כפרח, אפשר לשטח את השכבות על הכתפיים למראה מרוכך וקצת פחות בולט ומה שלא תעשו, אי אפשר יהיה להתעלם מכם. 200 דולר באתר.